Aanlyn registrasie van leerders: ‘Gaan ook sélf na die skool’Argieffoto “Ouers word aangeraai om die ondersteunende dokumente by die skool van hulle keuse te gaan indien. Dit sluit byvoorbeeld ŉ bewys van adres, inentingsertifikate, asook afskrifte van die kind se geboortesertifikaat, ouers se ID’s en die kind se mees onlangse rapport in. Ouers moenie wag tot die aanlyn registrasiestelsel van die Gautengse onderwysdepartement of die skool self hulle in kennis stel dat hulle dit moet indien nie – hulle moet self die inisiatief neem,” het Carien Bloem, projekkoördineerder van AfriForum se onderwysveldtogte, gesê. Die aanlyn stelsel het die afgelope twee weke herhaaldelik ineengestort weens die aantal ouers en voogde wat probeer registreer het. Bloem het ouers aangemoedig om steeds na die skool van hulle keuse te gaan omdat die registrasieproses ook deur die betrokke skool hanteer kan word. “Skole moet ’n rekord hou van alle ouers wat by hulle aanklop om te registreer. Ouers wat wel aanlyn registreer, moet dit beslis die volgende dag opvolg of hulle aansoek wel deur middel van die stelsel by die skool uitgekom het.” AfriForum het ook weer versoek dat alle klagtes en probleme wat ouers met die stelsel ervaar by [email protected] aangemeld moet word. Ouers moet die tyd en datum waarop die probleme ondervind is, noem, asook bewyse (skermskote) by die klagtes aanheg. “AfriForum sal alle moontlike stappe doen om te verseker dat ouers en kinders se keuses wat skool en taal van onderrig betref, nie deur die huidige proses benadeel word nie,” het Bloem bygevoeg. Lees die vorige berigte oor die aanlynregistrasieproses op Maroela Media.